Asiyesikia la mkuu huvunjika guu

ASIYESIKIA LA MKUU HUVUNJIKA GUU. 
Juma cha upande ndilo jina alilopewa na wanakijiji cha Mtema kuni. Juma cha upande alizaliwa na bwana na Bi Baraka. Punde tu alipozaliwa, wazazi wake walipatwa na ajali mbaya barabarani walipokuwa kwenye pilka pilka zao za kusaka tonge. 

Baada ya mazishi ya wapendanao, Juma alichukuliwa na kulelewa na nyanya yake. Mbali na uchochule na ufukara Juma hakukosa malezi yaliyostahili. Nyanya alijitahidi kwa udi na uvumba kumfundisha Juma.  

Pindi alipoingia kidato cha kwanza, Juma alijiunga na kundi la vijana wenye tabia mbaya. Akawa mkaidi kama mkia wa mbuzi. Aliwaibia walimu na hata wanagenzi wenzake. Kijijini kote alisifika kwa wizi wa kuku na mbuzi. Nyanza yake alimshauri awache tabia hiyo lakini wapi maneno yake yaligonga mwamba. Walimu na washauri mbalimbali waliitwa kumshauri Juma cha upande lakini nani asiyejua kuna sikio la kufa halisikii dawa. 

Nyanya yake alipoona maji yamezidi unga, alimuachia Maulana. Naye Juma  alijiona gwiji na mbobeaji katika wizi. Yeye na kikundi chake waliamua kuitendea haki benki moja kuu kitongojini pale. Aise mpango ulipangwa ukapangika. Juma cha upande ndiye aliyekuwa mlinda lango. 

Siku iliyongojwa kwa hamu na ghamu hatimaye iliwadia. Mnamo wa saa nane usiku, walilinyemelea jumba la pesa. Kwa bahati nzuri walifanikiwa kuwapa dosi ya kulala walinzi wote. Kwa bahati mbaya wote waliingia ndani kwenye sefu iliyokuwa na manoti mengi sana. Bila Juma cha upande kulinda lango, hawakujua kuwa walinzi wale waliamka. 

Siku za mwizi ni arobaini, zile dawa zilisha nguvu na wale walinzi waliamka. Genge lile liliona cha mtema kuni,   wakaamua miguu niponye. Wenzake Juma cha upande walinusurika lakini Juma cha upande alipigwa risasi na kuanguka mchangani tifu. 

Wasamaria wema walimchukua na kumpeleka hospitalini kwa matibabu. Hakuna msiba usiokua na mwenzake. Mkono na mguu wa Juma cha upande ulikatwa ili kunusuru maisha yake. Alipewa kigurudumu kilichomsaidia  kutembea. Aliporudi nyumbani, alikuta nyanyake kipenzi alikua ameaga dunia. Juma alibubujikwa na machozi asijue afanye nini. Alitamani kurudisha mkondo wa saa nyuma ili ayasikilize mawaidha ya nyanya yake. Hapo ndipo alipogundua kuwa asiyesikia la mkuu huvunjika guu na asiyefunzwa na ninaye hufunzwa na ulimwengu.